Ri Simón Pedro y jun chic discípulo quitzekleꞌen-e ri Jesús.
Ri jun chic discípulo riꞌ xa eteman ruvech roma ri nimalaj sacerdote israelita,
romariꞌ choj xoc-apu chojay che racho ri sacerdote ri achique lugar cꞌo-vi ri Jesús.
Jacꞌa ri Pedro xa xpaꞌeꞌ can chuchiꞌ ri puerta,
pero ri discípulo ri eteman ruvech roma ri rajaf ri jay,
xel chic pe y xuchꞌo-e riqꞌuin ri ixok jakoy ruchiꞌ ri puerta,
y xucusaj-apu ri Pedro.
Jacꞌariꞌ tok ri aj-icꞌ ri nijako ruchiꞌ ri puerta xuꞌij che ri Pedro:
¿Man ja jun ta rat,
rat jun ru-discípulo ri achi reꞌ?
Y ri Pedro xuꞌij:
Manak,
xchaꞌ.
Ri samajelaꞌ chupan ri jay riꞌ y ri yechajin racho ri Dios,
quiboxon kꞌakꞌ roma cꞌo tef,
y epaꞌel-apu chuchiꞌ ri kꞌakꞌ niquimakꞌ-quiꞌ.
Ja jun ri Pedro paꞌel-apu quiqꞌuin,
numakꞌ-apu-riꞌ.
Ri nimalaj sacerdote israelita rubinan Anás cꞌo xucꞌutuj che ri Jesús pa ruviꞌ ri yetzekleꞌen richin y pa ruviꞌ ri achique chi (tijonic,
enseñanza) nuyaꞌ.
Quireꞌ cꞌa rutzolic rutzij xuꞌon ri Jesús:
Yin chiquivech conojel yin chꞌovinak-vi-pe;
jumul xentijoj ri vinak pa tak sinagogas y pa racho ri Dios,
y man jun bey xichꞌo cheꞌelekꞌel.
¿Achique roma rat chuve yin nacꞌutuj-vi?
Tacꞌutuj chique ri yin quicꞌaxan ri achique enuꞌin.
Tatzꞌetaꞌ na peꞌ,
rijeꞌ jabel queteman achique nuꞌin yin chique.
Jacꞌa tok ri Jesús ruꞌin chic ka reꞌ,
jun chique ri yechajin racho ri Dios ri cꞌo-apu chiriꞌ chunakaj xuyaꞌ jubic kꞌaꞌ che,
y xuꞌij che:
¿Achique roma nacꞌululaꞌj-apu la nimalaj sacerdote?
Pero ri Jesús xuꞌij che:
Si cꞌo jun tzij man utz ta xin-ij-apu,
taꞌij cꞌa achique ri man utz ta xin-ij.
Y si ri xin-ij xa utz,
¿achique roma xayaꞌ jubic kꞌaꞌ chuve?
xchaꞌ ri Jesús.
Jariꞌ tok ri Anás xutak-apu ri Jesús chuvech ri Caifás ri nimalaj sacerdote israelita.
Ximil cꞌa xucꞌuax-e ri Jesús.
Jacꞌa ri Pedro paꞌel-apu chuchiꞌ kꞌakꞌ numakꞌ-apu-riꞌ.
Jacꞌariꞌ tok xcꞌutux-apu che:
¿La mana-ta cami rat jun chique ru-discípulos ri achi cꞌamon-pe vaveꞌ?
xucheꞌex.
Jacꞌa ri Pedro xa xrevaj y quireꞌ xuꞌij:
Man yin ta riꞌ,
xchaꞌ.
Ri nimalaj sacerdote cꞌo jun chique ri rusamajelaꞌ (calpachel,
caj-cꞌuaxel) quiꞌ riqꞌuin ri achi ri xeleses-e ruxiquin roma ri Pedro,
y ri samajinel riꞌ quireꞌ xuꞌij-apu che ri Pedro:
¿La mana-ta rat ri xatintzꞌet chi ratcꞌo riqꞌuin ri Jesús chupan ri juyuꞌ ri ticon cheꞌ chuvech?
xchaꞌ che.
Jun bey chic ri Pedro xuꞌij chi mana-ta rijaꞌ,
jacꞌariꞌ tok xtzirikin-pe quimamaꞌ ri ecꞌ.